## Vicente Martínez Mus destaca la “sana convivència” entre tots els actors durant la primera solta d’espècies marines en el port d’Alacant

*** El conseller ha participat en la posada en llibertat d’una tortuga i una gavina vulgar en l’escullera del dic de la dàrsena pesquera amb motiu del Dia Mundial dels Animals**

El conseller de Medi Ambient, Infraestructures i Territori, Vicente Martínez Mus, ha destacat la “sana convivència” entre tots els actors durant la primera solta d’espècies marines en el port d’Alacant.

En estos termes s’ha pronunciat, Martínez Mus, en la solta d’una tortuga i una gavina vulgar en l’escullera del dic de la dàrsena pesquera del port d’Alacant, amb motiu del Dia Mundial dels Animals. Una infraestructura que, per al conseller, representa un equilibri entre l’activitat econòmica i la presència de la fauna “que té un paper essencial en l’ecosistema”.

“El nostre objectiu és que es puga compaginar el desenrotllament amb la protecció de la fauna, i el fet que per primera vegada s’haja aconseguit reintroduir espècies en el port d’Alacant confirma que estem aconseguint una convivència entre l’activitat econòmica i l’animal”, ha remarcat el titular de Medi Ambient.

En este sentit, el conseller ha explicat que des del seu departament “es continuarà exercint un paper actiu amb iniciatives com la reintroducció d’espècies amenaçades i la cura i recuperació d’altres que estiguen ferides. I ha matisat que “el port d’Alacant és un aliat en tot este procés, perquè també té un paper actiu amb projectes ambientals com la construcció d’esculls artificials per a protegir el medi”.

La tortuga que s’ha soltat va ser capturada accidentalment per una embarcació d’arrossegament a Altea el mes de juny passat. Este exemplar ha romàs en l’Àrea de Recuperació i Conservació d’Animals (ARCA) de la Fundació Oceanogràfic, a on ha rebut les cures i l’atenció necessàries per part de biòlegs i veterinaris. Després de realitzar totes les proves no es va trobar cap canvi patològic i en transcórrer el període mínim d’observació sense mostrar signes de malaltia, l’animal va rebre l’alta.

D’altra banda, la gavina reintroduïda ha rebut cures durant 15 dies en el Centre de Recuperació de Fauna de la Santa Faç d’Alacant. Es tracta d’una gavina vulgar, una espècie comuna que nidifica en colònies en aiguamolls del sud d’Alacant.

En este acte, el conseller ha estat acompanyat pel secretari autonòmic de Medi Ambient i Territori, Raúl Mèrida; el secretari autonòmic d’Infraestructures i Transports, Javier Sendra; el director general de Costes, Ports i Aeroports, Marc García Manzana, així com el president de l’Autoritat Portuària, Luis Rodríguez.

Fecha: 04/10/2024